Lastebilen ble kontrollert på Os mandag. Kontrollørene fra Statens vegvesen reagerte sterkt på det de så.

– Dette er ikke lov, og slikt kan en ikke montere på bilene, sier ingeniør i Statens vegvesen, Tom Børslid.

Hardplast

Lastebilen hadde denne type muttere på flere dekk. På fire av dem sto piggene utenfor felgen.

– Dette er muttere laget i hardplast. Det er ikke lov å ha slike ting montert. Reglene er klare: alt som stikker opp eller ut fra karosseri, skal gi etter. Dersom en menneskekropp kommer i kontakt med disse, går de inn i kroppen, sier han.

Blant annet skal bilmerker med logo som står på panser, bøye seg.

– Det er rett og slett slik at en ikke kjører med dette, sier Børslid.

Om du var i tvil, dette er ikkje lovleg. Dette køyretøyet blei stoppa på #Os. Dette har ingen hensikt og kan føre til skade for andre trafikantar. Kontrollørane fann anna ulovlege ting på køyretøyet også. Sjåføren fekk 43.000 kroner i gebyr for overlast. Statens vegvesen på Twitter

NRK har vært i kontakt med firmaet som eier bilen. De ønsker ikke å la seg intervjue, men sier de vurderer hva de skal gjøre med saken. De er ikke enig i alle påstandene fra Statens vegvesen.

Fikk gebyr

Statens vegvesen har en nullvisjon i trafikken: Null hardt skadde og null drepte.

– Slike felger kan få fatale og alvorlige konsekvenser for syklister som sykler i veibanen, sier seksjonsleder i Statens vegvesen, Tommy Alsaker.

Sjåføren hadde dessuten ikke gyldig førerrett til vogntoget.

Ifølge Statens vegvesen hadde bilen også overlast og fikk gebyr på 43.000 kroner.